簡宗人利賓
作者：朱翌
朝代：宋

paragraphs: 昔時桐鄉漢九卿，家在淮南天一柱。
石麒麟冷一千年，子孫不敢去墳墓。
我之曾高主宗盟，昭穆亦與公家敘。
不容妄繼酇侯蕭，何嘗敢掘城南杜。
深山大澤塹劫灰，甲第名園走狐兔。
飄零直見似人喜，何况乃與吾宗遇。
爲善本求鄉里稱，浩歎正坐儒冠誤。
出參留守入坐曹，抑亦爲此微祿故。
灊山山高灊水深，眼前誰作藩籬護。
心隨大信小信潮，夢遶長亭短亭路。
生涯舊欠錢一囊，歸裝或有經五庫。
今子新從彭澤來，歸去來兮幾時去。
一杯且遣客枕安，百尺竿頭同進步。